b'\n_START_ARTICLE_\nWalter Dahl\n_START_SECTION_\n\xc5\xbdivljenjepis\n_START_PARAGRAPH_\nWalter Dahl je leta 1935 vstopil v vojsko, kjer je sprva slu\xc5\xbeil v pehoti. Kasneje je prestopil k Luftwaffe in postal voja\xc5\xa1ki pilot. Leta 1939 je postal letalski in\xc5\xa1truktor, maja 1941 pa je bil preme\xc5\xa1\xc4\x8den v \xc5\xa1tab tretjega polka (nem\xc5\xa1ko: Geschwaderstab), JG 3. Svojo prvo zra\xc4\x8dno zmago je dosegel 22. junija ob za\xc4\x8detku operacije Barbarossa._NEWLINE_10. julija je bil spet preme\xc5\xa1\xc4\x8den, tokrat v drugo skupino, II./JG 3. Do konca oktobra 1941 je zbral \xc5\xbee 17 zmag, nato pa je bil 13. decembra spet preme\xc5\xa1\xc4\x8den. Tokrat je s 4./JG 3 od\xc5\xa1el v Sredozemlje, kjer je v za\xc4\x8detku leta 1942 sodeloval v bojih nad Malto. 1. aprila 1942 naj bi nad tem otokom sestrelil britanskega lovca Supermarine Spitfire, zmage pa mu niso priznali. Kasneje se je izkazalo, da je \xc5\xa1lo za britanskega lovca Hawker Hurricane iz 229. eskadrilje RAF, ki pa mu je mo\xc4\x8dno po\xc5\xa1kodovanemu uspelo pristati na doma\xc4\x8dem letali\xc5\xa1\xc4\x8du na Malti._NEWLINE_10. aprila 1942 je bil Dahl imenovan za poveljnika eskadrilje (Staffelkapit\xc3\xa4n) v polkovni rezervni enoti Erg\xc3\xa4nzungsgruppe/JG 3, 2. decembra pa je bil kot nadporo\xc4\x8dnik za 42 zmag odlikovan z Nem\xc5\xa1kim kri\xc5\xbeem v zlatu. Konec aprila 1943 je bil po dose\xc5\xbeenih 51. zmagah preme\xc5\xa1\xc4\x8den v vrhovni \xc5\xa1tab poveljstva nem\xc5\xa1kih lovcev General der Jagdflieger._NEWLINE_20. julija 1943 je Dahl postal poveljnik skupine (Gruppenkommandeur) III./JG 3 in bil preme\xc5\xa1\xc4\x8den v M\xc3\xbcnster, kjer je imela njegova enota nalogo varovanja nem\xc5\xa1kih mest pred ameri\xc5\xa1kimi bombni\xc5\xa1kimi formacijami. Prva dva bombnika je sestrelil 6. septembra, 23. februarja 1944 pa je sestrelil \xc5\xa1e dva bombnika in spremljevalnega lovca Lockheed P-38 Lightning za pove\xc4\x8dal \xc5\xa1tevilo svojih zmag od 59 do 61. Major Dahl je bil 11. marca 1944 za 67 zmag odlikovan z Vite\xc5\xa1kim kri\xc5\xbeem \xc5\xbeeleznega kri\xc5\xbea, 21. maja 1944 pa je bil imanovan za poveljnika polka komodorja JG z.b.V. Enoto je vodil do 6. junija, 27. junija pa je prevzel poveljstvo nad JG 300. Dahl je sodeloval tudi pri \xc4\x8drnem \xc4\x8detrtku USAAF, napadu ameri\xc5\xa1ke bombni\xc5\xa1ke formacije, ki je bombardirala Schweinfurt in Regensburg 17. avgusta, pri tem pa so ga presenetili Spitfiri 222. eskadrilje RAF. V boju je bilo sestreljenih pet nem\xc5\xa1kih Messerschmittov, med katerimi je bil tudi poro\xc4\x8dnik Hans Schleef, ki se je iz letala sicer re\xc5\xa1il, a je padel v boju kasneje, 31. decembra 1944. V boju je Dahlu odpovedal motor, zaradi \xc4\x8desar se je moral iz njega umakniti in s svojim Bf 109 G-6 (W.Nr. 18 842) zasilno pristati v bli\xc5\xbeini Capperatha. 13. septembra se je namerno zaletel v ameri\xc5\xa1ki bombnik Boeing B-17 in ga zru\xc5\xa1il, sam pa je izsko\xc4\x8dil iz svojega lovca in varno pristal na tleh._NEWLINE_Kljub uspehom, ki jih je JG 300 s taktiko neposrednih napadov na bombnike dosegala, je Hermann G\xc3\xb6ring Dahla 30. novembra 1944 razre\xc5\xa1il dol\xc5\xbenosti poveljnika enote. 26. januar]a 1945 je postal s \xc4\x8dinompolkovnika [[in\xc5\xa1pektor dnevnih lovskih enot (Inspekteur der Tagj\xc3\xa4ger), 1. februarja 1945 pa je bil za 92 zmag odlikovan s hrastovimi listi k vite\xc5\xa1kemu kri\xc5\xbeu. Kljub imenovanju za in\xc5\xa1pektorja je Dahl \xc5\xa1e vedno letel na bojne naloge in je svojo stoto zmago dosegel 28. februarja 1945. Konec vojne je do\xc4\x8dakal v III./EJG 2EJG 2, kjer je letel z novimi nem\xc5\xa1kimi reaktivnimi lovci Messerschmitt Me 262, enoti pa je poveljeval Heinz B\xc3\xa4r. 27. marca je Dahl z novim lovcem sestrelil dva ameri\xc5\xa1ka lovca Republican P-47 Thunderbolt, svojo zadnjo, 128. zmago pa je dosegel 26. aprila 1945 v bli\xc5\xbeini Dillingena, ko je sestrelil ameri\xc5\xa1kega lovca North American P-51 Mustang._NEWLINE_Walter Dahl je vojno pre\xc5\xbeivel in je umrl 25. novembra 1985 v Heidelbergu._NEWLINE_Walter Dahl je med drugo svetovno vojno na 678 bojnih nalogah (med katerimi je bilo tudi 300 lovsko-bombni\xc5\xa1kih nalog) sestrelil 128 sovra\xc5\xbenih letal. Z Me 262 je dosegel najmanj dve zra\xc4\x8dni zmagi, \xc4\x8deprav razli\xc4\x8dni viri navajajo tudi devet zmag s tem tipom letala. 84 zmag je dosegel nad vzhodno fronto.'